**PREDKLADACIA SPRÁVA**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky o výške pracovnej odmeny a podmienkach jej poskytovania odsúdeným (ďalej len „návrh nariadenia vlády“).

Návrh nariadenia vlády bol vypracovaný na základe prijatia zákona č. 339/2022 Z. z., ktorým sa mení a dopĺňa zákon č. 221/2006 Z. z. o výkone väzby v znení neskorších predpisov účinného od 1. januára 2023, oznámenia Ministerstva práce, sociálnych vecí a rodiny Slovenskej republiky č. 300/2022 Z. z., ktorým sa mení suma minimálnej mzdy na rok 2023 podľa zákona č. 663/2007 Z. z. o minimálnej mzde v znení neskorších predpisov a oznámenia Ministerstva práce, sociálnych vecí a rodiny Slovenskej republiky č. 301/2022 Z. z., ktorým sa oznamujú sumy minimálnych mzdových nárokov na rok 2023 podľa § 120 ods. 4 zákona č. 311/2001 Z. z. Zákonník práce v znení neskorších predpisov.

Prijatím zákona č. 339/2022 Z. z., ktorým sa mení a dopĺňa zákon č. 221/2006 Z. z. o výkone väzby v znení neskorších predpisov dochádza od 1. januára 2023 k zásadnej zmene v odmeňovaní obvinených zaradených do práce, čo má za následok stav, kedy sa na odmeňovanie obvinených zaradených do práce vzťahuje právna úprava nachádzajúca sa v nariadení vlády Slovenskej republiky č. 384/2006 Z. z. o výške pracovnej odmeny a podmienkach jej poskytovania obvineným a odsúdeným v znení neskorších predpisov, ako aj v zákone č. 339/2022 Z. z., ktorým sa mení a dopĺňa zákon č. 221/2006 Z. z. o výkone väzby v znení neskorších predpisov, ktorý odmeňovanie obvinených zaradených do práce upravuje rozdielne, pričom na odmeňovanie odsúdených zaradených do práce sa naďalej vzťahuje aktuálne účinná právna úprava uvedená v nariadení vlády Slovenskej republiky č. 384/2006 Z. z. o výške pracovnej odmeny a podmienkach jej poskytovania obvineným a odsúdeným v znení neskorších predpisov. Vzhľadom na uvedené skutočnosti a na rozsah legislatívnych zmien je potrebné vydať nové nariadenie vlády, ktoré bude osobitne upravovať odmeňovanie odsúdených zaradených do práce a v rámci ktorého sa upravia pracovné tarify odsúdených zaradených do práce na rok 2023 na základe valorizačného mechanizmu upraveného v § 3 ods. 3 aktuálne účinného nariadenia vlády Slovenskej republiky č. 384/2006 Z. z. o výške pracovnej odmeny a podmienkach jej poskytovania obvineným a odsúdeným v znení neskorších predpisov.

Návrh nariadenia vlády bude mať negatívny vplyv na rozpočet verejnej správy, pretože valorizácia pracovných taríf vyžaduje zvýšenie výdavkov o 1 088 011,- Eur.

Návrh nariadenia vlády bude mať zároveň pozitívny vplyv na rozpočet verejnej správy, nakoľko v dôsledku zvýšenia pracovných taríf dôjde k zvýšeným príjmom v oblasti úhrad trov výkonu trestu odňatia slobody u odsúdeného podľa § 45 ods. 2 písm. b) zákona č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov, odvodom do Sociálnej poisťovne a zdravotných poisťovní z vyššej pracovnej odmeny odsúdených, ako aj k zvýšenej dani z príjmov v súvislosti so zvýšenými príjmami a možnosťami ich použitia v prípade odsúdených a osôb, ktorým je poukazované výživné z ich pracovných odmien. Zvýšenie výdavkov na pracovné odmeny odsúdených zaradených  do práce vo vedľajšom hospodárstve sa prenesie do cien výrobkov, prác a služieb stredísk vedľajšieho hospodárstva. V súvislosti s uvedeným sa zvýšia príjmy rozpočtu vedľajšieho hospodárstva, ktoré sú príjmami štátneho rozpočtu kapitoly Ministerstva spravodlivosti Slovenskej republiky. Z uvedeného vyplýva, že nadväzne na výšku zvýšených výdavkov na odmeňovanie odsúdených dôjde k nárastu príjmov štátneho rozpočtu.

Návrh nariadenia vlády bude mať pozitívny sociálny vplyv na skupiny domácností, ktorým bude poukazované výživné vo vyššej výške ako v predchádzajúcom roku od odsúdených.

Návrh nariadenia vlády nebude mať vplyv na podnikateľské prostredie, životné prostredie, na informatizáciu spoločnosti, vplyvy na služby verejnej správy pre občana a ani na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskej únie.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol predmetom medzirezortného pripomienkového konania v skrátenej forme z dôvodu jeho naliehavosti v termíne, ktorý neumožňoval dodržať riadnu lehotu pripomienkového konania a na rokovanie Legislatívnej rady vlády Slovenskej republiky sa predkladá bez rozporov.

Vzhľadom na predpokladanú dĺžku legislatívneho procesu a berúc do úvahy potrebnú legisvakanciu sa navrhuje, aby nariadenie vlády nadobudlo účinnosť 1. januára 2023.